Per Clausen (EL), 2007-05-10:
Der er ikke megen tvivl om, at som udviklingen er i de store byer i dag, har kommunerne brug for at have nogle bedre redskaber til føre en egentlig bypolitik, og der er gode muligheder for at indføre yderligere redskaber, uden at planøkonomien behøver at blive entydigt dominerende.
Hvordan er det, vi sikrer, at de boliger, der bygges, er miljømæssigt mest forsvarlige?
Hvordan er det, vi sikrer, at vi får bygget boliger, som energimæssigt også lever op til fremtidens krav, hvis vi ellers mener det alvorligt, at vi skal nedbringe CO2-udslippet i fremtiden?
Det er problemstillinger, som jo vedrører hele spørgsmålet omkring støtte til boliger, og hvor der jo også har været meget diskussion af, hvordan man kunne sikre det på en fornuftig måde.
Det her forslag er præget af en vis form for decentralisering og uddelegering af magt, og derfor strider det naturligvis mod Det Konservative Folkepartis og Venstres og Dansk Folkepartis grundlæggende ideologiske holdning, hvor alt jo helst skal reguleres så centralt som overhovedet muligt.
Det her ville nemlig give kommunerne en mulighed for konkret at gå ind og stille nogle ekstra betingelser, når man sælger grunde, og så til gengæld naturligvis acceptere, at prisen, når man stiller disse ekstra betingelser, vil blive lavere.
Den mulighed ville man givetvis i mange kommuner kunne bruge som et beskedent forsøg på at kompensere for de ulykker, som den borgerlige regerings skattepolitik har påført boligsektoren i Danmark.
Det, der er realiteten, er jo, at de partier, der i dag i virkeligheden intet vil gøre for at løse det problem, som eksisterer i de store byer, at mennesker med almindelige indkomster ingen mulighed har for at finde et fornuftigt sted at bo, jo er de partier, der, ved at de har fritaget gevinster på jord og fast ejendom for skattebetaling, har medvirket til yderligere at sætte skub i prisudviklingen på det her område.
Og når man så først er med til at skabe ulykkerne, skabe katastroferne, er det klart, at man så efterfølgende ingenting gør for at afhjælpe det.
For hvad er det for noget snak, vi hører her i dag?
Det er snak om, at det kan blive lidt mere effektivt i fremtiden; det er snak om, at man måske vil se på, om man kan hæve beløbene lidt for de almennyttige boliger, hvad der jo nok ikke fører til, at de bliver billigere, skulle jeg hilse og sige.
Der er en række sådan småting, men ingenting, som for alvor kan løse det her problem.
Man kunne jo så også anskue det her i et miljømæssigt perspektiv, hvilket for en nyvækket, grøn regering jo ville være ret oplagt.
Det er jo ikke bare sådan, at det ødelægger menneskers liv, at de tvinges til at bo langt væk fra deres arbejde – for det er der, de kan finde et sted, hvor de har råd til at betale – fordi de skal bruge uanede mængder af tid på transport, nej, det er også sådan, at de miljømæssige konsekvenser af det er ganske alvorlige.
Og dermed er vi så med til yderligere at skabe vanskeligheder og problemer med hensyn til at opfylde den forpligtelse, vi alle sammen mener og tror at vi har, hvad angår at nedbringe CO2-udslippet.
Jeg synes faktisk, det er vigtigere at få løst de udfordringer og problemer, vi står over for, end at forberede den kommende valgkamp i Københavns Kommune, hvilket jeg måske mere opfatter at de borgerlige partier er i gang med her.